Heger, Eduard, predseda vlády SR (2021-05-13):
Ďakujem veľmi pekne. Takže, vážený pán poslanec, dovoľte mi, aby som vám teda predniesol odpoveď. Za účelom hľadania nových výrobných možností vakcín v Európskej únii, Európska komisia vytvorila špeciálnu pracovnú skupinu, tzv. Task force pod vedením komisára Európskej únie pre vnútorný trh Thierryho Bretona. Tak ako spomínate vo svojej otázke, Európska komisia plánuje v nasledujúcich dvoch rokoch investovať do navýšenia výrobných kapacít do Európskej únie takým spôsobom, aby sme v oblasti produkcie vakcín dosiahli sebestačnosť. Za týmto účelom má Európska komisia už teraz vyčlenené finančné zdroje. Slovenska republika víta pripravované iniciatívy Európskej komisie do oblasti zdravotníctva. Tieto aktivity prebiehajú v rámci tzv. HERA inkubátora, ktorý má za úlohu spolupracovať s vedcami, biotechnologickými spoločnosťami, rôznymi výrobcami a verejnými orgánmi v Európskej únii a na celom svete s cieľom zisťovať nové varianty, poskytovať nové stimuly na vývoj nových a adaptovaných vakcín, urýchlenie procesu schvaľovania týchto vakcín a zabezpečenie rozširovania výrobných kapacít. Hera Inkubátor je predchodcom novej organizácie EK – Health Emergency preparedness and Response Authority (HERA), ktorá bude v budúcnosti zabezpečovať dostupnosť medicínskych protiopatrení, ako sú vakcíny, lieky, lekárske vybavenie a diagnostika. A takýmto spôsobom rýchlo reagovať na mimoriadne situácie v zdravotníctve a bude dopĺňať existujúce štruktúry a mechanizmy Európskej únie. Na podporu uvedených opatrení Európska komisia vyčlenila finančné prostriedky z programu Horizont 2020 a z programu Horizont Európa. Členské štáty by mali zmobilizovať zdroje s cieľom zabezpečiť, aby sa dosiahla kapacita sekvenovania aspoň na úrovni aspoň 5 % pozitívnych výsledkov testov, Úrad verejného zdravotníctva Slovenskej republiky pritom už zvýšil úroveň sekvenácie. Ministerstvo zdravotníctva sa tiež zapojilo do využívania sledovania stavu odpadových vôd na monitorovanie ochorenia COVID-19 a jeho variantov. Súčasťou HERA inkubátora je aj projekt Accelerate, ktorý má už na Slovensku zastúpenie v podobe Univerzitnej nemocnice v Bratislave a Biomedicínskeho ústavu SAV. V rámci projektu sú na Slovensku registrované momentálne štyri rôzne clinical trial sites, tri v Bratislave a jeden v Košiciach. Aj na základe uvedeného môžem konštatovať, že Slovenská republika má predchádzajúce skúsenosti s výrobou vakcín a disponuje odbornými kapacitami. Z môjho pohľadu existuje potenciál pre využitie príležitostí, ktoré ponúka Európska komisia v súvislosti s iniciatívami na zvýšenie produkčných kapacít vakcín. Slovenská republika by mala tento potenciál využiť zapojením renomovaných slovenských kapacít a spoločností do európskych dodávateľských reťazcov na výrobu vakcín a zdravotníckych materiálov. Aj počas mojej nedávnej návštevy v inštitúciách Európskej únie v Bruseli 27. 4. som potvrdil silný záujem Slovenskej republiky podieľať sa na tomto zvyšovaní európskej produkcie zdravotníckych materiálov a dodávok pre výrobu vakcín a surovín pre vakcíny. Ponuku kapacít v rámci Slovenskej republiky komisárovi Bretonovi prezentoval už, ešte vtedy, pardon, bývalý minister zdravotníctva Marek Krajčí, ktorý detailne informoval o možnostiach podielu Slovenskej republiky na výrobe vakcín, či už ide o biomedicínske centrum, alebo laboratórium na Slovensku. Aktívnu úlohu v tomto smere vyvíja naše Stále zastúpenie v Bruseli, ktoré sprostredkúva komunikáciu medzi ponukami Európskej komisie a slovenskými spoločnosťami z oblasti medicíny. Jednou z takýchto aktivít bol tzv. match-making v rámci hľadania partnerstiev pri rozširovaní výrob vakcín za účasti slovenských spoločností. Na záver už len doplním, že aj prostredníctvom Ministerstva hospodárstva Slovenskej republiky budeme aktívne prezentovať produkčné možnosti Slovenska v tejto oblasti a určite teda budeme rozvíjať možnosti, aby sme zabezpečili čo najväčšiu participáciu slovenských spoločností v týchto programoch na základe toho, čo som aj povedal, že máme tu expertízu, máme tu skúsenosti a myslím si, že je potrebné to naplno využiť. Ďakujem, skončil som.